  Виталий Пронин ДУННЕЫН Толон Донецкын пуштӥз Засядько нимо шахта. Со дыре музъем улын 230 адями ужа вал. Шахтаын ужъёс дугдытэмын - пуштэм интыын МЧС музъем улысь адямиосты потта, пуштэмлэсь мугзэ эскере. Шараямын ни: 230 адями пӧлысь 33-ез кулэмын, 23-ез шедьтымтэ на. Та учыръя уголовной уж ӝутэмын. Ураинаысь Правительстволэн тӧроез Арсений Яценюк шуге-леке сюремъёслэн семьяоссылы юрттэт сётыны косӥз.Пуштонлэн мугез тодмо ӧвӧл на. Одӥгез малпан: пуштӥз музъемын кыллись метан газ. - Берпуметӥ нуналъёсы та палъёсын ыбылӥськем но пуштылэм куараос ӧз кылӥське ни вал. Соин та учырын ужасьёс янгыш, дыр, - шуэ Донецкысь горнякъёслэн профсоюзэнызы кивалтӥсь Михаил Крылов. - Шахта мур - музъем улэ 1230 метре васьконо. Отын туж пӧсь, вентиляция уг юртты. Котьмар луыны быгатэ.Засядько нимо шахта 1958-тӥ арысен ужа. Берло 15 арзэ отын трос авариос луылӥзы. 2007-тӥ арын, метан пуштыса, 111 адями кулӥз. Кык арня ортчыса, отын ик нош пуштылонъёс луизы. Со бӧрсьы куд-ог ужан интыос пытсамын но вуэн тырмытэмын вал. Теги: Дуннеиворъёс  